Lima Ratus Pembesar Ayyavolu

Ainnurruvar atau Lima Ratus Pembesar Ayyavolu (Tamil: ஐந்நூற்றுவர், juga dikenali sebagai Ayyavole 500, Bahasa Inggeris :Five Hundred Lords of Ayyavolu) merupakan perseikatan perfagangan yang diasaskan pada zaman lampau di tempat bernama Aihole, yang dahulunya ibu kota kerajaan Chalukya. Perdagangan mereka berkembang maju di kawasan yang kini dikenali sebagai negeri Tamil Nadu, Karnataka, dan Andhra Pradesh di India. Aihole dahulunya merupakan sebuah bandar utama bagi kerajaan Chalukya dari Badami, serta dikenali sebagai tempat yang mempunyai banyak kuil dan golongan Brahmin. Sebahagian daripada Brahmin ini kelihatan telah terlibat dalam aktiviti perdagangan yang dijalankan oleh Lima Ratus Orang Ayyavolu.  Namun, kebanyakan Pembesar Ayyavolu merupakan pedagang, terutamanya mereka yang terlibat dalam perdagangan jarak jauh. Prasasti mereka yang bertarikh antara abad ke-9 hingga abad ke-14 Masihi mencatatkan tentang sumbangan mereka kepada kuil-kuil, serta memberikan gambaran tentang aktiviti perdagangan dan barangan dagangan mereka. 

Persatuan perdagangan ini yang beroperasi di India Selatan dan juga di Asia Tenggara dikenali dalam pelbagai bahasa: dalam Kannada sebagai Ayyavole, dalam Telugu sebagai Ayyavolu, dalam Sanskrit sebagai Aryarūpa, dan dalam Tamil sebagai Aimpoli Ainnūṟṟuvar.

Walaupun kegiatan budaya mereka terhad akibat kawalan ketat oleh kerajaan Chola, mereka tetap mencapai kekuatan dan pengaruh besar di bawah naungan Chola. Mereka dianggap sebagai penjaga "Veera Valanjya Dharma", iaitu undang-undang perdagangan elit dan berani, yang merupakan satu kod etika perdagangan bangsawan. Mereka dikenali sebagai pedagang yang berani dan gagah, dan lembu jantan yang terdapat pada bendera mereka menjadi simbol kekuatan dan keberanian dalam perdagangan.

Etimologi
Nama "Ayyavolu" berasal dari sebuah tempat yang dikenali sebagai Aihole (kini di Karnataka, India). Angka "500" merujuk kepada bilangan simbolik ahli terkemuka dalam persatuan tersebut.
Peranan dan Aktiviti
Mereka adalah pedagang jarak jauh yang mengendalikan perdagangan antara India Selatan, Sri Lanka, Kepulauan Melayu (seperti Sumatera dan Jawa), dan juga China. Barangan yang mereka dagangkan termasuk rempah-ratus, kain tenun, batu permata, logam berharga, dan kuda. Mereka mempunyai kenderaan sendiri seperti kapal, gudang simpanan, dan pengawal bersenjata untuk melindungi dagangan mereka.
Organisasi dan Etika
Persatuan ini sangat teratur dan mempunyai undang-undang serta peraturan dalaman.Mereka menekankan nilai seperti kejujuran, keberanian, kesetiaan, dan perlindungan terhadap rakan dagang. Mereka juga sering bekerjasama dengan raja-raja tempatan dan memberi sumbangan kepada pembinaan kuil dan jalan raya.
Dokumen Tamil Berkaitan Lima Ratus Ayyavolu
Sebuah prasasti dari zaman pemerintahan Bhaskara Ravi Varman sekitar tahun 1000 Masihi di kerajaan Chera, telah ditemui dalam keadaan pecah kepada tiga bahagian di  Pandalayini Kollam, berhampiran Kozhikode (Calicut). Prasasti ini menyebut tentang para Valanjiyar, iaitu pedagang dari persatuan Ayyavolu, serta pedagang-pedagang lain. Dalam bahasa Tamil, mereka hanya dikenali sebagai "Ainnūṟṟuvar" atau "Lima Ratus".

Di Visakhapatnam, tiga prasasti telah ditemukan — dua dalam bahasa Telugu dan satu dalam Tamil. Prasasti Tamil itu merupakan terjemahan kepada salah satu prasasti Telugu. Ketiga-tiganya bertarikh sekitar tahun 1090 Masihi, semasa pemerintahan raja dari dinasti Kalinga Gangga, iaitu Anantavarman Chodaganga Deva. Prasasti ini ditemui di sebuah tempat bernama Ainnūṟṟuvar Perumpalli (kuil besar Ayyavolu). Satu lagi prasasti Telugu menyebut sumbangan yang diberikan kepada kuil itu oleh seorang pegawai kanan bernama Maha Mandaleshvara Kulothunga Prithvishvara.

Prasasti itu juga menyatakan bahawa satu lagi kumpulan pedagang, iaitu Anjuvannattar, telah menerima perlindungan daripada Ayyavolu dan dihormati setara dengan ahli persatuan itu. Ini menunjukkan bahawa gild perdagangan tempatan di India Selatan telah bekerjasama dengan Ayyavolu, yang merupakan gild perdagangan yang lebih besar dan berpengaruh.

Gild-gild lain seperti Manigramam dan Nanadesi juga telah bergabung dengan Ayyavolu. Gild perdagangan Ayyavolu, yang terkenal dalam perdagangan merentas lautan, juga sangat berpengaruh di kerajaan Srivijaya. Prasasti bertarikh 1088 Masihi yang ditemui di Barus, di Sumatera Barat, Indonesia, menyebut mereka secara jelas.

Selain Sumatera, pedagang India Selatan ini juga aktif di wilayah yang kini dikenali sebagai Myanmar (Burma) dan Thailand, menunjukkan skop pengaruh dan jaringan perdagangan mereka yang luas merentasi Asia Tenggara.

Pengaruh di Asia Tenggara
Lima Ratus Pembesar Ayyavolu memainkan peranan penting dalam proses Indianisasi di Asia tenggara melalui perdagangan jarak jauh, pertukaran budaya, dan hubungan diplomatik antara India Selatan dan Asia Tenggara. Pedagang Ayyavolu, bersama persatuan lain seperti Manigramam dan Nanadesi, menjadi agen utama dalam menyebarkan pengaruh India Selatan ke wilayah seperti Sumatera, Jawa, Champa (Vietnam), Kemboja, dan Srivijaya.Mereka membawa bersama barangan dagangan seperti kain tenun, rempah, logam, dan barang mewah, tetapi juga nilai budaya dan agama dari India.Prasasti yang menyebut tentang Ayyavolu ditemui di tempat seperti Barus (Sumatera), membuktikan kehadiran mereka dalam kegiatan ekonomi dan sosial setempat.Melalui sumbangan kepada kuil dan hubungan dengan golongan elit tempatan, mereka menyebarkan agama Hindu dan Buddha, serta seni bina kuil ala India, tulisan Sanskrit dan Tamil, dan konsep raja sebagai dewa (devaraja).

Persatuan seperti Ayyavolu menjalin hubungan erat dengan raja-raja tempatan, kadangkala menjadi penasihat atau perantara diplomatik.Mereka membawa bersama konsep dharma (kewajiban moral) dan hukum perdagangan, memperkukuh undang-undang dan ekonomi tempatan.

 Lihat juga 

 Perseikatan Perdagangan India Selatan
 Anjuvannam
 Manigramam

 Rujukan 

Kategori:Tamil
Kategori:Tamil Nadu
Kategori:Orang Tamil